Diari Oficial de la Generalitat Valenciana


Sumari del DOGV 9949, del 02-10-2024 (2024/9971)

ORDE 6/2024, de 23 de setembre, de la Conselleria de Medi Ambient, Infraestructures i Territori, per la qual s'amplia l'àrea de prestació conjunta de la Safor per als servicis de transport públic de viatgers en automòbils de turisme.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9949

Data del DOGV
:   02-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9971

CVE
:   TJLM-X-6724-1856

Data del document
:   23-09-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

La Llei 13/2017, de 8 de novembre, del taxi de la Comunitat Valenciana, en l’article 20 establix que podran crear-se àrees de prestació conjunta que abasten diversos municipis quan hi haguera interacció o influència recíproca entre els servicis de taxi dels municipis que les integren o concórrega qualsevol altra circumstància d'interés general. Estes àrees s'establiran, i, per tant, també podran ampliar-se, per mitjà d’orde de la conselleria competent en matèria de transports, després de la consulta prèvia a les associacions representatives de les persones usuàries i taxistes i després de la conformitat prèvia de dos terços dels ajuntaments afectats que representen almenys un cinquanta per cent de la seua població de dret.

L'àrea de prestació conjunta de la Safor va ser creada mitjançant la Resolució de 9 de juliol de 2012, de la presidenta del Consell d'Administració de l'Agència Valenciana de Mobilitat, i inclou en el seu àmbit territorial els municipis d'Ador, Almoines, Bellreguard, Beniarjó, Beniflá, Benirredrà, Daimús, Guardamar de la Safor, la Font d'en Carròs, l'Alqueria de la Comtessa, Miramar, Palma de Gandía, Palmera, Piles, Potries, Rafelcofer, el Real de Gandia i Vilallonga. Posteriorment, l'Orde 14/2016, de 14 de desembre, de la Conselleria de Vivenda, Obres Públiques i Vertebració del Territori, per la qual s'amplia l'àrea de prestació conjunta de la Safor per als servicis de transport públic de viatgers en automòbils de turisme, va ampliar l'àrea als municipis d'Alfauir, Almiserà, Barx, Benifairó de la Valldigna, Castellonet de la Conquesta, Llocnou de Sant Jeroni, Ròtova, Simat de la Valldigna, Xeresa i Xeraco.

Recentment, l'Ajuntament de Tavernes de la Valldigna, en la sessió plenària, va aprovar sol·licitar la seua inclusió en l'àrea de prestació conjunta de la Safor. Com a acte previ a l'inici de l'orde d'ampliació, la direcció general competent en matèria de transport ha realitzat les consultes preceptives als ajuntaments afectats, d'acord amb el que es disposa en l'article 20 de la Llei 13/2017, de 8 de novembre, del taxi de la Comunitat Valenciana. En esta consulta la majoria dels ajuntaments, de manera expressa o tàcita, han accedit a la seua ampliació.

D'acord amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques, esta orde respon als principis de necessitat, eficàcia, proporcionalitat, seguretat jurídica, eficiència i transparència. Es complixen els principis de necessitat i eficàcia, atés l'interés general en funció d'utilitat pública en el servici de taxi i per ser l'orde l'instrument jurídic més adequat i immediat per a garantir la seua consecució, d'acord amb el que s'establix en la Llei 13/2017, de 8 de novembre. La norma complix també amb el principi de proporcionalitat, per contindre la regulació imprescindible per a atendre la necessitat d'establir la situació que es regula. De la mateixa manera, s'ajusta al principi de seguretat jurídica, ja que és coherent amb la resta de l'ordenament jurídic. Quant al principi d'eficiència, s'ha optat per utilitzar les possibilitats que oferix el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat per a obtindre una major celeritat en la seua tramitació, i respecte del principi de transparència s'ha sotmés a audiència de les principals associacions del sector i dels ajuntaments afectats a fi que este principi quede garantit. Tot això, d'acord amb els principis de bona regulació normativa i simplificació normativa regulats, respectivament, en els articles 59 i 60 de la Llei 1/2022, de 13 d'abril, de transparència i bon govern de la Comunitat Valenciana.

Per tot això, i de conformitat amb la Llei 13/2017, de 8 de novembre, del taxi de la Comunitat Valenciana, vistos el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 81/2024, de 12 de juliol, del Consell, pel qual s’establix l'estructura orgànica bàsica de la Presidència i de les conselleries de la Generalitat, modificat mitjançant el Decret 92/2024, de 2 d'agost, del Consell, i fent ús de les facultats que em conferixen els articles 28.e i 37 de la Llei 5/1983, de 30 de desembre, del Consell, d’acord amb el dictamen del Consell Jurídic Consultiu de la Comunitat Valenciana,

ORDENE

*Article 1. Objecte*

L'objecte d'esta orde és l'ampliació de l'àrea de prestació conjunta dels servicis de taxi de la Safor amb la incorporació del municipi de Tavernes de la Valldigna.

*Article 2. Municipis que conformaran l'àrea*

Amb la incorporació de Tavernes de la Valldigna, els municipis que conformen l'àrea són: Ador, Alfauir, Almiserà, Almoines, Barx, Bellreguard, Beniarjó, Benifairó de la Valldigna, Beniflà, Benirredrà, Castellonet de la Conquesta, Daimús, Guardamar de la Safor, la Font d’en Carrós, l'Alqueria de la Comtessa, Llocnou de Sant Jeroni, Miramar, Palma de Gandía, Palmera, Piles, Potries, Rafelcofer, el Real de Gandia, Ròtova, Simat de la Valldigna, Tavernes de la Valldigna, Vilallonga, Xeraco i Xeresa.

*Article 3. Autoritzacions de l'àrea*

D'acord amb el que es disposa en l'apartat tercer de l'article 20 de la Llei del taxi, l’autorització de transports per als servicis de taxi d'àrea de prestació conjunta és comprensiva i substituïx la llicència municipal de taxi de l'ajuntament el municipi del qual s'ha integrat en l'àrea i l'autorització de transport interurbà.

DISPOSICIÓ ADDICIONAL

*Única. No-incidència pressupostària*

L'aplicació i el desplegament d'esta orde no podrà tindre cap incidència en la dotació de tots i cadascun dels capítols de gasto assignats a les conselleries i, en tot cas, este haurà de ser atés amb els mitjans personals i materials de la conselleria competent en matèria de transports.

DISPOSICIÓ DEROGATÒRIA

*Única. Derogació normativa*

Queden derogades totes les disposicions del mateix rang o d’un rang inferior que s'oposen al que es disposa en esta orde.

DISPOSICIONS FINALS

*Primera. Desplegament i aplicació*

Es faculta la persona titular de la direcció general competent en matèria de transport per a l'aplicació i l’execució d’esta orde.

*Segona. Entrada en vigor*

Esta orde entrarà en vigor l'endemà de la seua publicació en el *Diari Oficial de la Generalitat Valenciana*.

  

València, 23 de setembre de 2024

Vicente Martínez Mus

Conseller de Medi Ambient, Infraestructures i Territori